ฮั่งเส็งปิดเช้าดิ่ง 393.13 จุด เหตุวิตก Brexit
ฮั่งเส็งปิดเช้าดิ่ง 393.13 จุด เหตุวิตก Brexit
16 มิ.ย. 2559

ดัชนีฮั่งเส็งตลาดหุ้นฮ่องกงปิดเช้าปรับตัวลดลงอย่างหนัก โดยดัชนีฮั่งเส็งร่วงลง 393.13 จุด หรือ 1.92% ปิดภาคเช้าที่ 20,074.39 จุด หลังจากธนาคารกลางสหรัฐ (เฟด) มีมติคงอัตราดอกเบี้ยระยะสั้นที่ระดับ 0.25-0.50% ในการประชุมเมื่อวานนี้ พร้อมกับปรับลดคาดการณ์การขยายตัวทางเศรษฐกิจของสหรัฐในปีนี้
นอกจากนี้ ตลาดยังวิตกกังวลว่าสหราชอาณาจักรอาจตัดสินใจถอนตัวออกจากสหภาพยุโรป (Brexit) ในการลงประชามติวันที่ 23 มิ.ย.
นางเจเน็ต เยลเลน ประธานธนาคารกลางสหรัฐ (เฟด) เปิดเผยภายหลังการประชุมคณะกรรมการกำหนดนโยบายการเงินของเฟด (FOMC) เมื่อวานนี้ว่า การลงประชามติในสหราชอาณาจักรกรณีถอนตัวออกจากสหภาพยุโรป (Brexit) ที่จะมีขึ้นในสัปดาห์หน้า ถือเป็นปัจจัยหนึ่งที่ทำให้เฟดตัดสินใจคงนโยบายการเงินในประชุมครั้งล่าสุดนี้
 